ai4bharat/Pralekha huggingface dataset:
நிதி அமைச்சகம்
டிஜிட்டல் மற்றும் நிலையான வர்த்தக வசதி குறித்த ஐ.நா.வின் உலகளாவிய ஆய்வு: இந்தியா குறிப்பிடத்தக்க முன்னேற்றம்
டிஜிட்டல் மற்றும் நிலையான வர்த்தக வசதி குறித்த ஆசிய பசிபிக் பகுதிக்கான ஐ.நா பொருளாதார மற்றும் சமூக ஆணையம்  நடத்திய உலகளாவிய ஆய்வில், இந்தியா 90.32 சதவீத மதிப்பெண்-ஐ பெற்றுள்ளது. கடந்த 2019ம் ஆண்டில் இந்த அளவு 78.49 சதவீதமாக இருந்ததால், இது குறிப்பிடத்தக்க முன்னேற்றமாக கருதப்படுகிறது. இதன் முடிவுகளை இந்த இணைப்பில் பார்க்கலாம்.
.
143 நாடுகளின் பொருளாதாரங்களை மதிப்பீடு செய்தபின், 2021ம் ஆண்டு கணக்கெடுப்பில் கீழ்கண்ட 5 முக்கிய விஷயங்களில் இந்தியாவின் முன்னேற்றம் குறிப்பிடத்தக்கவகையில் உள்ளது.
1. வெளிப்படைத்தன்மை: 2021ம் ஆண்டில் 100 சதவீதம் 
2. முறைகள்: 2021ம் ஆண்டில் 95.83 சதவீதம் 
3. நிறுவன ஏற்பாடு மற்றும் ஒத்துழைப்பு: 2021ம் ஆண்டில் 88.89 சதவீதம் 
4. காகிதமில்லா வர்த்தகம்: 2021ம் ஆண்டில் 96.3 சதவீதம் 
5. நாடுகள் தாண்டிய வர்த்தகம்: 2021-ல் 66.67 சதவீதம் .
தெற்கு மற்றும் தென்மேற்கு ஆகிய நாடுகள் மற்றும் ஆசிய பசிபிக் நாடுகள் ஆகியவற்றுடன் ஒப்பிடுகையில் இந்தியாவின் செயல்பாடு மிகச்சிறப்பாக இருப்பதை கணக்கெடுப்பு காட்டுகிறது. இந்தியாவின் ஒட்டுமொத்த மதிப்பெண், பொருளாதார ஒத்துழைப்பு மற்றும் மேம்பாட்டு அமைப்பில் உறுப்பினராக உள்ள பிரான்ஸ், இங்கிலாந்து, கனடா, நார்வே, பின்லாந்து போன்ற நாடுகளைவிட அதிகமாக உள்ளது. இந்தியாவின் ஒட்டு மொத்த மதிப்பெண், ஐரோப்பிய யூனியன் நாடுகளின் சராசரியைவிட அதிகமாக உள்ளது.
வெளிப்படைத்தன்மை விஷயத்தில் இந்தியா 100 சதவீத மதிப்பெண்ணை பெற்றுள்ளது. வர்த்தகத்தில் பெண்கள் என்ற பிரிவில் 66 சதவீத மதிப்பெண்-ஐ இந்தியா பெற்றுள்ளது.
விரைவு சுங்க நடவடிக்கையின் கீழ், முகமில்லா, காகிதம் இல்லா, தொடர்பில்லா சுங்க நடவடிக்கைகள் போன்ற புதுமையான சீர்திருத்தங்களை கொண்டு வந்ததில் மறைமுக வரிகள் மற்றும் சுங்க வாரியம் முன்னணியில் உள்ளது. இதன் நேரடி தாக்கம், டிஜிட்டல் மற்றும் நிலையான வர்த்தக வசதி குறித்த ஐ.நா.வின் மதிப்பில் பிரதிபலித்துள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1737948
-----
(Visitor Counter : 227
ரசாயனம் மற்றும் உரங்கள் அமைச்சகம்
26 மாநிலங்கள்/ யூனியன் பிரதேசங்களின் 406 மாவட்டங்களைச் சேர்ந்த 3579 வட்டாரங்களில் பிரதமரின் பாரதிய மக்கள் மருந்து மையங்களைத் திறப்பதற்கான ஆன்லைன் விண்ணப்பங்கள் வரவேற்கப்படுகின்றன
பிரதமரின் பாரதிய ஜன் அவுசதி பரியோஜனாவை  செயல்படுத்தும் பார்மசூடிகல்ஸ் மற்றும் மருத்துவ உபகரணங்கள் அமைவனம் என்னும் முகமை, பிரதமரின் பாரதிய மக்கள் மருந்து மையங்களை திறப்பதற்கான ஆன்லைன் விண்ணப்பங்களை தனிநபர்கள், வேலையில்லாத மருந்தாளுநர்கள், அரசு நியமித்த முகமைகள், தன்னார்வ அமைப்புகள், டிரஸ்ட், சங்கங்கள் உள்ளிட்டோரிடமிருந்து வரவேற்கிறது. ஆர்வமுள்ளவர்கள் பிஎம்பிஜேபி-யின் janaushadhi.gov.in என்னும் வலைதளத்தில் விண்ணப்பிக்கலாம். தகுதியான விண்ணப்பதாரர்களுக்கு பிஎம்பிஜேபி பெயரில் மருந்து உரிமம் பெறுவதற்கு முதலில் வருபவர்களுக்கு முன்னுரிமை அடிப்படையில் கொள்கை அளவில் அனுமதி அளிக்கப்படும்.
சாதாரண மக்களுக்கு குறிப்பாக ஏழைகளுக்கு தரமான மருந்துகளை குறைந்த விலையில் கிடைக்கச் செய்ய வேண்டும் என்ற தொலைநோக்கின் அடிப்படையில் 10,000 பிரதமரின் பாரதிய மக்கள் மருந்தக மையங்களை மார்ச் 2024-க்குள் திறக்க இலக்கு நிர்ணயிக்கப்பட்டுள்ளது. 31.03.2022 வரை 8,610 மருந்தகங்கள் திறக்கப்பட்டுள்ளன. இந்தத் திட்டம் நாட்டிலுள்ள அனைத்து 739 மாவட்டங்களிலும் செயல்படுத்தப்படுகிறது. 406 மாவட்டங்களைச் சேர்ந்த 3579 வட்டாரங்களில் மருந்தகங்களைத் திறப்பதற்கு புதிய விண்ணப்பங்கள் வரவேற்கப்படுகின்றன. சிறு நகரங்கள் மற்றும் வட்டார தலைநகரங்களில் உள்ளவர்கள் இந்த வாய்ப்பை பயன்படுத்திக் கொள்ளலாம்.
பிஎம்பிஜேபி திட்டத்தில் 1616 மருந்துகள், 250 அறுவைச் சிகிச்சை உபகரணங்கள் 8600 மக்கள் மருந்தகங்களில் விற்கப்படுகின்றன. இந்த மருந்துகளை தடங்கலின்றி விநியோகிக்க சென்னை, குருகிராம், குவகாத்தி, சூரத் ஆகிய நான்கு இடங்களில் இருப்பு மையங்கள் செயல்பட்டு வருகின்றன.
மேலும் விவரங்களுக்கு இந்த ஆங்கில செய்திக்குறிப்பை காணவும்
https://pib.gov.in/PressReleasePage.aspx?PRID=1819197
----
(Visitor Counter : 152
சுகாதாரம் மற்றும் குடும்ப நலத்துறை அமைச்சகம்
70 நாட்களுக்குப்பின், நாட்டில் கொவிட் சிகிச்சை பெறுபவர்களின் எண்ணிக்கை 9 லட்சத்துக்கும் கீழ் குறைந்தது
நாட்டில் தினசரி கொவிட் பாதிப்பு தொடர்ந்து குறைகிறது. கடந்த 24 மணி நேரத்தில் 62,224 பேருக்கு மட்டுமே புதிதாக பாதிப்பு ஏற்பட்டுள்ளது. கடந்த 9 நாட்களாகவே, தினசரி கொவிட் பாதிப்பு ஒரு லட்சத்துக்கும் குறைவாக இருக்கிறது. மத்திய, மாநில அரசுகள் மேற்கொண்ட கூட்டு முயற்சிகளால் கொவிட் பாதிப்பு குறைந்து வருகிறது.
நாட்டில் கொவிட் சிகிச்சை பெறுபவர்களின் எண்ணிக்கையும் தொடர்ந்து குறைந்து வருகிறது. நாட்டில் இன்று கொவிட் சிகிச்சை பெறுபவர்களின் எண்ணிக்கை 8,65,432. 70 நாட்களுக்குப்பிறகு, சிகிச்சை பெறுபவர்களின் எண்ணிக்கை 9 லட்சத்துக்கும் கீழ் குறைந்துள்ளது.
கடந்த 24 மணி நேரத்தில் சிகிச்சை பெறுபவர்களின் எண்ணிக்கையில் 47,946 குறைந்துள்ளது. நாட்டில் கொவிட் சிகிச்சை பெறுபவர்களின் அளவு, மொத்த பாதிப்பில் 2.92 சதவீதமாக உள்ளது.
கொவிட் பாதிப்பில் இருந்து தினசரி குணமடைபவர்கள் எண்ணிக்கை, கடந்த 34 நாட்களாக, தினசரி பாதிப்பு எண்ணிக்கையை விட அதிகமாக உள்ளது. கடந்த 24 மணி நேரத்தில் 1,07,628 பேர் குணமடைந்துள்ளனர். தினசரி பாதிப்பை விட குணமடைந்தவர்கள் எண்ணிக்கை 45,404 அதிகம்.
குணமடைந்தவர்களின் மொத்த எண்ணிக்கை 2,83,88,100-ஆக உயர்ந்துள்ளது. இதன் சதவீதம் 95.80.
கடந்த 24 மணி நேரத்தில் 19,30,987 கொவிட் பரிசோதனைகள் செய்யப்பட்டுள்ளன. நாட்டில் இதுவரை 38,33,06,971 கொவிட் பரிசோதனைகள் செய்யப்பட்டுள்ளன.
நாட்டில் கொவிட் தடுப்பூசி போடப்பட்டவர்களின் எண்ணிக்கை 26 கோடியைக் கடந்தது. இன்று காலை 7 மணி வரையிலான தரவுகளின்படி, 36,17,099 அமர்வுகள் மூலம் 26,19,72,014 தடுப்பூசிகள் போடப்பட்டுள்ளன. கடந்த 24 மணி நேரத்தில், 28,00,458 தடுப்பூசிகள் போடப்பட்டன.
மேலும் விவரங்களுக்கு இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1727437
சிறப்பு சேவைகள் மற்றும் கட்டுரைகள்
1.5 கிலோ தங்கம் மற்றும் ரூ 79.23 லட்சம் மதிப்பிலான வெளிநாட்டு பணம். சென்னை விமான நிலைய சுங்கத் துறையினரால் பறிமுதல், 2 பேர் கைது
திங்களன்று காலை பயணி ஒருவர் வருகைப் பகுதியில் உள்ள கழிவறைக்குள் போவதை கண்காணிப்பு பணியில் உள்ள அதிகாரிகள் கவனித்தனர். குறிப்பிட்ட நேரத்திற்கு பிறகும் அவர் வெளியில் வராத காரணத்தால், கழிவறைகளை அதிகாரிகள் சோதனையிட்டனர். அப்போது கழிவறை ஒன்றில் அப்பயணி ஒளிந்திருந்ததை கண்டுபிடித்தனர்.
விசாரணையின் போது, கடத்தும் நோக்கில் தங்கத்தை கொண்டுவந்ததாகவும், பயத்தின் காரணமாக கழிவறையில் ஒளிந்து கொண்டதாகவும் அவர் கூறினார். ரூ 71.85 லட்சம் மதிப்புடைய 1.5 கிலோ தங்கம் அவரிடம் இருந்து பறிமுதல் செய்யப்பட்டது.
வேலூரைச் சேர்ந்த அஜ்மல் கான்  என்ற அந்த பயணி, துயாயில் இருந்து எமிரேட்ஸ் விமானம் மூலம் சென்னை வந்தவராவார். அவர் கைது செய்யப்பட்டார்.
ஞாயிறன்று இரவு நடைபெற்ற மற்றொரு சம்பவத்தில், துபாய் செல்வதற்காக ஃபிளை துபாய் விமானத்தில் ஏறவிருந்த ராமநாதபுரத்தை சேர்ந்த ரகுமான் ஹமீத்  சுங்க அதிகாரிகளால் தடுத்து நிறுத்தப்பட்டார். அவரை சோதனையிட்டதில், அமெரிக்க டாலர்கள், சவுதி ரியால்கள் உள்ளிட்ட ரூ 7.38 லட்சம் மதிப்பிலான வெளிநாட்டு பணம் கண்டறியப்பட்டு, ஃபெமா விதிமுறைகளின் கீழ் பறிமுதல் செய்யப்பட்டது.
அவர் மீது ஏற்கனவே ஒரு குற்றச்சாட்டு இருந்த காரணத்தால் அவர் கைது செய்யப்பட்டார்.
ரூ 71.85 மதிப்பிலான 1.5 கிலோ தங்கம் மற்றும் ரூ 7.38 லட்சம் மதிப்பிலான வெளிநாட்டு பணம் என மொத்தம் ரூ 79.23 லட்சம் மதிப்பிலான பொருட்களை சென்னை விமான நிலைய சுங்கத் துறையினரால் பறிமுதல் செய்யப்பட்டு, 2 பேர் கைது செய்யப்பட்டனர்.
இது குறித்து மேற்கொண்டு விசாரணை நடந்து வருகிறது என்று செய்தி குறிப்பு ஒன்றில் சென்னை சர்வதேச விமான நிலைய சுங்க ஆணையர் தெரிவித்துள்ளார்.
(Visitor Counter : 41
விவசாயத்துறை அமைச்சகம்
தேசிய ஜனநாயகக் கூட்டணி அரசின் முதலாவது அமைச்சரவைக் கூட்டத்தில் எடுக்கப்பட்ட வரலாற்றுச் சிறப்புமிக்க முடிவு கோடிக்கணக்கான விவசாயிகளுக்கு ஓய்வூதியம் வழங்க வகைசெய்கிறது.
இந்தப் பென்சன் திட்டம் மூன்றாண்டுகளில் ஐந்து கோடி விவசாயிகளின் வாழ்க்கைக்குப் பாதுகாப்பாக இருக்கும்.
பிஎம்-கிசான் நிதியுதவித் திட்டத்திற்கும் கூடுதலான இந்தத் திட்டம் பொருளாதாரச் சுமையைக் குறைப்பதோடு மாபெரும் திறனுக்கும் வழிவகுக்கும்.
பிரதமர் திரு நரேந்திர மோடி தலைமையில் நடைபெற்ற மத்திய அமைச்சரவை புதியதொரு மத்தியத் திட்டத்திற்கு ஒப்புதல் வழங்கியுள்ளது. வரலாற்றுச் சிறப்புமிக்க இந்தத் திட்டம் இந்தியா முழுவதும் உள்ள விவசாயிகளுக்கு அதிகாரமளிக்கும். நமது நாட்டிற்கு உணவளிக்க அல்லும் பகலும் பாடுபடும் விவசாயிகளுக்கு ஓய்வூதியம் வழங்குவது அரியதொரு திட்டமாகும். விடுதலைக்குப் பின் முதன்முறையாக இத்தகைய ஓய்வூதியத் திட்டத்தை அமல்படுத்துவது விவசாயிகளுக்குப் புதிய வாழ்வை அளிக்கும்.
இந்தத் திட்டத்தின் மூலம் முதல் மூன்றாண்டுகளில் ஐந்து கோடி சிறு குறு விவசாயிகள் பயனடைவார்கள் என்று மதிப்பிடப்பட்டுள்ளது. சமூகப் பாதுகாப்பு கிடைக்கும் இந்தத் திட்டத்திற்கு மூன்றாண்டு காலத்திற்கு மத்திய அரசுக்கு ரூ.10774.5 கோடி செலவாகும்.
நிதி அமைச்சகம்
இன்னும் முறைப்படி வகைப்படுத்தாத இனத்தினரை அடையாளம் காண நிதி ஆயோக் அமைப்பில் குழு அமைக்கப்படுகிறது
இன்னும் முறைப்படி வகைப்படுத்தாத நாடோடி மற்றும் ஓரளவு நாகரீகம் அடைந்த நாடோடி, சீர்மரபினர் இனத்தை அடையாளம் காண நிதி ஆயோக் அமைப்பில் குழு ஒன்று அமைக்கப்படவுள்ளது என்று மத்திய நிதியமைச்சர் திரு பியூஷ் கோயல் இன்று இடைக்கால பட்ஜெட் உரையில் தெரிவித்தார்.
இந்த சமூகத்தினருக்கான நலம் மற்றும் மேம்பாட்டுத் திட்டங்களை அமலாக்கும் நோக்கத்துடன் சமூக நீதி மற்றும் அதிகாரமளித்தல் அமைச்சகத்தின்கீழ், நல மேம்பாட்டு வாரியம் அமைக்கப்படும் என்றும் அவர் கூறினார்.
இந்த சமூகத்தினரை அணுகுவதும், காண்பதும் சிரமமாக இருப்பதால், தொடர்ச்சியாக விடுபட்டு விடுகின்றனர் என்றும் அவர் தெரிவித்தார்.
ரென்கே ஆணையம், இடேட் ஆணையம் ஆகியவை இந்த சமூகத்தினரை அடையாளம் கண்டு பட்டியலிட பாராட்டத்தக்க பணியை செய்திருக்கின்றன என்றும் அமைச்சர் கூறினார்.
தொலைதொடர்பு மற்றும் தகவல் தொழில்நுட்ப அமைச்சகம்
அஞ்சல்துறையில் பல்வேறு பதவிகளுக்காக தேர்ந்தெடுக்கப்பட்ட கிராமப்புற அஞ்சல் ஊழியர்களின் ஆவணம் சரிபார்ப்புக்கான கடைசி தேதியை ஜூலை 15 2022 வரை நீட்டித்துள்ளது
அசாமில் ஏற்பட்டுள்ள வெள்ளப்பெருக்கின் காரணமாக, பல்வேறு பதவிகளுக்காக தேர்ந்தெடுக்கப்பட்டுள்ள கிராமப்புற அஞ்சல் ஊழியர்களின் ஆவணங்கள் சரி பார்ப்புக்கான கடைசி தேதியை ஜூலை 15 2022 வரை நீட்டிக்க அஞ்சல் துறை முடிவு செய்துள்ளது.
இதுகுறித்து வெளியிடப்பட்டுள்ள செய்திக்குறிப்பில், “அசாமில் ஏற்பட்டுள்ள வெள்ளச்சூழலை கருத்தில் கொண்டு, பல்வேறு பதவிகளுக்காக தேர்ந்தெடுக்கப்பட்டுள்ள கிராமப்புற அஞ்சல் ஊழியர்களின் ஆவணங்கள் சரி பார்ப்புக்கான கடைசி தேதி ஜூலை 30-லிருந்து ஜூலை 15 2022 வரை நீட்டிக்கப்பட்டுள்ளது”.
பிரதமர் அலுவலகம்
பிரதமரை ஆந்திரப் பிரதேச மாநில முதல்வர் சந்தித்தார்
பிரதமர் திரு நரேந்திர மோடியை இன்று ஆந்திரப் பிரதேச மாநில முதல்வர் திரு ஒய் எஸ் ஜெகன்மோகன் ரெட்டி சந்தித்துப் பேசினார். இது குறித்து பிரதமர் அலுவலகம் வெளியிட்டுள்ள ட்விட்டர் பதிவில் கூறியிருப்பதாவது;
“பிரதமர் திரு நரேந்திர மோடியை ஆந்திரப் பிரதேச மாநில முதல்வர் திரு ஒய் எஸ் ஜெகன்மோகன் ரெட்டி சந்தித்தார்.”
மத்திய அமைச்சரவை
கரீஃப் பருவத்திற்கான  பாஸ்பேட் மற்றும் பொட்டாஷ் உரங்களுக்கு ஊட்டச்சத்து அடிப்படையிலான மானியம் வழங்க மத்திய அமைச்சரவை ஒப்புதல்
பிரதமர் திரு நரேந்திர மோடி தலைமையில் இன்று நடைபெற்ற மத்திய அமைச்சரவைக் கூட்டத்தில், மத்திய உரத் துறை பரிந்துரைப்படி, கரீஃப் பருவத்தில்  பாஸ்பேட் மற்றும் பொட்டாஷ் உரங்களுக்கு ஊட்டச்சத்து அடிப்படையிலான மானியம் வழங்க ஒப்புதல் அளிக்கப்பட்டது.
கரீஃப் 2022 பருவத்தில் உள்நாட்டு உரங்களுக்கு ஆதரவு அளிப்பது உட்பட ஊட்டச்சத்து அடிப்படையிலான மானியமாக ரூ.60,939.23 கோடியை போக்குவரத்து மானியம் வாயிலாகவும், உள்நாட்டு உற்பத்திக்கு கூடுதல் ஆதரவு மற்றும் டிஏபி இறக்குமதி வாயிலாகவும் வழங்க அமைச்சரவை ஒப்புதல் அளித்துள்ளது.
இதன் அடிப்படையில் ஒரு மூட்டை டிஏபி உரத்திற்கு தற்போது வழங்கப்படும் மானியத்தை ரூ.1,650-ஐ ரூ.2,501-ஆக உயர்த்தி வழங்க முடிவு செய்துள்ளது. இது கடந்த ஆண்டு வழங்கப்பட்ட மானியத்தை விட 50% அதிகமாகும்.
மேலும் விவரங்களுக்கு, இந்த ஆங்கில செய்திக் குறிப்பை காணவும்.. https://pib.gov.in/PressReleasePage.aspx?PRID=1820522
குடியரசுத் துணைத் தலைவர் செயலகம்
மகாவீரர் ஜெயந்தி முன்னிட்டு மக்களுக்கு குடியரசுத் துணை தலைவர் வாழ்த்து
மகாவீரர் ஜெயந்தி முன்னிட்டு நாட்டு மக்களுக்கு குடியரசுத் துணைதலைவர் திரு எம் வெங்கையா நாயுடு வாழ்த்து தெரிவித்துள்ளார்.
அவரது வாழ்த்து செய்தி பின்வருமாறு:
மகாவீரர் ஜெயந்தி புனித நன்னாளை முன்னிட்டு நமது நாட்டு மக்களுக்கு எனது இதயம் கனிந்த நல்வாழ்த்துகளை தெரிவித்துக் கொள்கிறேன்.
அகிம்சை, கருணை மற்றும் தன்னலமற்ற தன்மை போன்ற அவரது போதனைகளின் மூலம் நல்லிணக்கம் மற்றும் வளர்ச்சிக்கான ஒளிமிகுந்த வழிகளை மனிதகுலத்திற்கு பகவான் மகாவீரர் காட்டினார். சமூக நல்லிணக்கம் மற்றும் அமைதியை போதித்த நமது நாட்டின் மிகப்பெரிய இறைத்தூதர்களில் அவர் ஒருவராவார்.
சமணர்களின் முக்கிய பண்டிகையான மகாவீரர் ஜெயந்தி இந்தியாவிலும் உலகம் முழுவதிலும் உற்சாகத்தோடு கொண்டாடப்படுகிறது. பக்தர்களின் கொடைப் பணிகள், ஸ்தவன்களை வாசித்தல், தேரில் இறைவனின் ஊர்வலம் மற்றும் சமண முனிவர்களின் ஆன்மீக சொற்பொழிவு ஆகியவை இந்த பண்டிகையின் சிறப்பம்சங்கள் ஆகும்.
ஆனால் தற்போதைய கொரோனா சூழ்நிலையை கருத்தில் கொண்டு, கொவிட் சுகாதாரம் மற்றும் தூய்மை விதிமுறைகளை பின்பற்றி இப்பண்டிகையை வீட்டிலேயே கொண்டாடுமாறு மக்களை நான் கேட்டுக்கொள்கிறேன்.
பகவான் மகாவீரரின் போதனைகளை பின்பற்றி கொரோனாவுக்கு எதிரான பொதுவான போரில் நமது பங்களிப்பை வழங்குவோம். பகவான் மகாவீரரின் அறிவுரைகளை உள்வாங்கிக்கொண்டு, அமைதியான, ஒற்றுமையான மற்றும் சமமான சமுதாயத்தை கட்டமைக்க நாம் உறுதி ஏற்போம்.
------
(Visitor Counter : 170
அறிவியல் மற்றும் தொழில்நுட்பத்துறை
அறிவியல், தொழில்நுட்பம் , புதுமைப் படைப்பு துறைகளில் ஒத்துழைப்புக் குறித்த இந்தியா – டென்மார்க் ஒப்பந்தம் குறித்து மத்திய அமைச்சரவையிடம் விளக்கம் அளிக்கப்பட்டது
அறிவியல், தொழில்நுட்பம், புதுமைப் படைப்பு துறைகளில் ஒத்துழைப்புக் குறித்த இந்தியா – டென்மார்க் ஒப்பந்தம் குறித்து பிரதமர் திரு நரேந்திர மோடி தலைமையிலான மத்திய அமைச்சரவையிடம் இன்று  விளக்கம் அளிக்கப்பட்டது.
இந்தியா – டென்மார்க் அறிவியல் தொழில்நுட்ப உறவுகளில் 2018 மே 22-ம் தேதி, ஒரு வரலாற்று சிறப்புமிக்க மைல் கல் எட்டப்பட்டது. அறிவியல், தொழில்நுட்பம் மற்றும் புதுமைப் படைப்பு ஆகியவற்றுக்கு என இந்தியா மற்றும் டென்மார்க்குக்கு இடையே ஒத்துழைப்பு ஒப்பந்தம் அந்த நாளில் கையெழுத்திடப்பட்டது.
பயன்கள்:
இந்த ஒப்பந்தம் இருதரப்பு உறவுகளில் புதிய அத்தியாயத்தை தொடங்கும். இந்த ஒப்பந்தத்தால் அறிவியல், தொழில்நுட்பம் , புதுமைப் படைப்பு ஆகியவற்றில் பரஸ்பரம் அக்கறையுள்ள விஷயங்களில் குறிப்பிடத்தக்க கருத்தொற்றுமை காரணமாக ஏற்படும் வலுவை இருதரப்பும் பயன்படுத்திக் கொள்ள வாய்ப்பு ஏற்பட்டுள்ளது. இந்தியாவுக்கும் டென்மார்க்குக்கும் இடையே அறிவியல், தொழில்நுட்பம், புதுமைப்படைப்பு ஆகியவற்றுக்குள் பொது அக்கறையுள்ள விஷயங்களில் ஊக்குவிப்பு, மேம்பாடு, மற்றும் வசதி ஏற்படுத்துதல் ஆகியவற்றை நோக்கமாகக் கொண்டது இந்த ஒப்பந்தம். அறிவியல் அமைப்புகளைச் சார்ந்த ஆராய்ச்சியாளர்கள், கல்வி நிறுவனங்கள், ஆராய்ச்சி மற்றும் மேம்பாட்டு சோதனைக் கூடங்கள், இந்தியா மற்றும் டென்மார்க் நிறுவனங்கள் ஆகியன இந்த ஒப்பந்தத்தில் அக்கறை கொண்டோரில் முக்கியமானவர்கள். புதுப்பிக்கக்கூடிய எரிசக்தி, தண்ணீர், பொருட்கள் அறிவியல், குறைந்தவிலை மருத்துவப் பராமரிப்பு, செயற்கை உயிரியல், செயல்பாட்டு நிலை மூலம் உணவு மற்றும் நீலப்பொருளாதாரம் ஆகிய துறைகள் உடனடி ஒத்துழைப்புக்கான துறைகள் என அடையாளம் காணப்பட்டுள்ளன.
----
(Visitor Counter : 140
குடியரசுத் தலைவர் செயலகம்
இந்தியாவைக் கட்டமைத்தல் என்ற தலைப்பிலான கட்டுரைப் போட்டியில் வெற்றி பெற்ற பள்ளி மாணவர்கள் குடியரசுத்தலைவரை சந்தித்தனர்
இந்தியாவைக் கட்டமைத்தல் என்ற தலைப்பிலான கட்டுரைப் போட்டியில் வெற்றி பெற்ற பள்ளி மாணவர்கள் இன்று  குடியரசுத்தலைவர் திருமதி திரௌபதி முர்முவை சந்தித்தனர்.
இந்த சந்திப்பின் போது பேசிய குடியரசுத்தலைவர், பள்ளி மாணவர்களுக்கான இந்தியாவைக் கட்டமைத்தல் என்ற தலைப்பிலான கட்டுரைப் போட்டியில் வெற்றி பெற்றவர்களுக்கு வாழ்த்துத் தெரிவித்தார். தேசிய முக்கியத்துவம் வாய்ந்த அல்லது சமூக பிரச்சினைகள் குறித்த தலைப்பில், தங்களின் சிந்தனைகளை வெளிப்படுத்தி எழுத இளைஞர்களுக்கு இந்த தளத்தை ஏற்படுத்தித் தந்த ஏற்பாட்டாளர்களையும் அவர் பாராட்டினார். இளைஞர்களின் கற்பனையைத் தூண்டி தேசக்கட்டுமான உணர்வையும் பெருமித உணர்வையும் இளைஞர்களிடம் பதிய வைக்க இது நல்ல முன்முயற்சி என்று அவர் கூறினார்.
‘மகத்தான இந்தியாவை கட்டமைக்க நான் செய்ய வேண்டிய ஐந்து விசயங்கள்’ என்ற கட்டுரைப் போட்டியின் தலைப்பு அமிர்த காலத்தில் மிகவும் பொருத்தமானதாகும் என்று குடியரசுத்தலைவர் கூறினார். இந்தியா தனது சுதந்திரத்தின் 100 ஆண்டுகளைக் கொண்டாடும் போது, இந்த இளம் மனங்களின் பங்களிப்பு ஒட்டுமொத்த தேசத்திற்கும் சிறந்ததாக இருக்கும் என்று அவர் நம்பிக்கை தெரிவித்தார். சிறார்கள், பெரிதாக கனவு காணவேண்டும் என்றும் தங்களின் கனவுகளை நனவாக்க கடுமையாக முயற்சி செய்ய வேண்டும் என்றும் அவர் வலியுறுத்தினார். அனைத்து சிறார்களும் அடுத்தவர்களுக்கு நன்மை செய்ய வேண்டும் என்பதே தமது செய்தி என்று அவர் குறிப்பிட்டார்.
மத்திய அமைச்சரவை
தொழிலாளர் மற்றும் வேலைவாய்ப்புத் துறைகளில் பயிற்சி மற்றும் கல்வியைத் தொடர்வதற்காக இந்தியா-இத்தாலி இடையேயான புரிந்துணர்வு உடன்படிக்கைக்கு மத்திய அமைச்சரவை ஒப்புதல்
பிரதமர் திரு.நரேந்திர மோடி தலைமையில் மத்திய அமைச்சரவைக் கூட்டம் நடைபெற்றது. இதில், தொழிலாளர் மற்றும் வேலைவாய்ப்புத் துறையில் பயிற்சி மற்றும் கல்விக்காக இந்தியா-இத்தாலி இடையே புரிந்துணர்வு உடன்படிக்கை மேற்கொள்ள ஒப்புதல் அளிக்கப்பட்டது.
பலன்கள்:
உலக அளவில் நேர்த்தியான முறையில் பணியாற்றுவதை ஊக்குவிப்பதற்காக பயிற்சி மற்றும் கல்வி நடவடிக்கைகளை விரிவாக்கம் செய்ய இந்த புரிந்துணர்வு உடன்படிக்கை வழிவகை செய்ய உள்ளது.
- பயிற்சி வழிமுறைகள் மற்றும் தொழில்நுட்பங்கள் குறித்து கூட்டு பயிற்சி வகுப்புகளை நடத்துதல்;
- பல்வேறுபட்ட சமூக அமைப்புகளை கொண்டவர்களுக்கு புதிய பயிற்சி மாதிரிகளை உருவாக்குதல்;
- தொழிலாளர் மற்றும் வேலைவாய்ப்பில் பல்வேறு கருத்துருக்களில் தனிப்பட்ட பயிற்சித் திட்டங்களுக்கு ஏற்பாடு செய்தல்;
- பயிற்சி வழிமுறைகளை மதிப்பீடு செய்தல்;
- பயிற்சி வகுப்புகளில், குறிப்பாக, தொழிலாளர் நிர்வாக விவகாரத்தில், சிறந்த நடைமுறைகளை பரிமாறிக் கொள்தல்; பயிற்சி முறைகளை உருவாக்குவதில் ஒவ்வொரு நாடும் மற்றொரு நாட்டுக்கு உதவிசெய்தல் மற்றும் கல்விப் பயணங்களுக்கு ஏற்பாடு செய்தல்
- புலமை மற்றும் தகவல் பரிமாறிக் கொள்வதற்காக பயிற்றுநர்களை பரிமாறிக் கொள்தல்
மிகப்பெரும் மாற்றம்:
உலக அளவில் பணிச்சூழலில் ஏற்பட்டுள்ள சவால்களை எதிர்கொள்வதற்காக இருதரப்பு கல்வி நிறுவனங்களும் தொழில்நுட்பத் திறனை வலுப்படுத்திக் கொள்ள புரிந்துணர்வு ஒப்பந்தம் உதவும். வி.வி.கிரி தேசிய தொழிலாளர் கல்வி நிறுவனத்தை ஆசிய-பசிபிக் பிராந்தியத்தில் முன்னணி பயிற்சி நிறுவனமாக மாறச் செய்யும்.
பின்னணி:
- நொய்டா-வில் உள்ள தன்னாட்சி அதிகாரம் பெற்ற அமைப்பான வி.வி.கிரி தேசிய தொழிலாளர் கல்வி நிறுவனத்துக்கும், துரின் பகுதியில் உள்ள சர்வதேச தொழிலாளர் அமைப்பின் சர்வதேச பயிற்சி மையத்துக்கும இடையே 2012-ம் ஆண்டில் புரிந்துணர்வு உடன்படிக்கை கையெழுத்தானது. இந்த கல்வி நிறுவனங்களுக்கு இடையே தொழில் துறை ஒத்துழைப்பை முறைப்படுத்தும் நோக்கில், இந்த புரிந்துணர்வு ஒப்பந்தம் மேற்கொள்ளப்பட உள்ளது.
- துரின் பகுதியில் 1964-ம் ஆண்டில் உருவாக்கப்பட்ட சர்வதேச பயிற்சி மையம், சர்வதேச அளவில் தொழிலாளர்களுக்கு பல்வேறு கோணங்களில் பயிற்சி அளிப்பதை முக்கிய நோக்கமாகக் கொண்டு செயல்படுகிறது. வேலைவாய்ப்பு, தொழிலாளர், மனிதவள மேம்பாடு, திறன் வளர்ப்பு ஆகியவற்றில் சர்வதேச வல்லுநர்களை அதிக அளவில் கொண்டுள்ள அமைப்பாக சர்வதேச பயிற்சி மையம் திகழ்கிறது.
உள்துறை அமைச்சகம்
குஜராத்தின் காந்திநகரில் சுமார் ரூ.1651 கோடி மதிப்பிலான அகமதாபாத் மாநகராட்சி மற்றும் அகமதாபாத் நகர்ப்புற மேம்பாட்டு ஆணையத்தின் பல்வேறு மேம்பாட்டுப் பணிகளுக்கு மத்திய உள்துறை அமைச்சரும், கூட்டுறவுத் துறை அமைச்சருமான திரு. அமித் ஷா இன்று அடிக்கல் நாட்டி முடிந்த பணிகளைத் தொடங்கி வைத்தார்
குஜராத் தலைநகர் காந்திநகரில் சுமார் ரூ.1651 கோடி மதிப்பிலான அகமதாபாத் மாநகராட்சி மற்றும் அகமதாபாத் நகர்ப்புற மேம்பாட்டு ஆணையத்தின் பல்வேறு மேம்பாட்டுப் பணிகளை மத்திய உள்துறை அமைச்சரும், கூட்டுறவுத் துறை அமைச்சருமான திரு. அமித் ஷா இன்று தொடங்கி வைத்தார். சர்கேஜ், படாஜ் கிராமம், ஒக்னாஜ், ஜகத்பூர் கிராமம் மற்றும் திரகாட் ஆகிய இடங்களில் உள்ள குளங்களைப் புனரமைக்கும் பணிகளுக்கும் திரு அமித் ஷா அடிக்கல் நாட்டினார். இந்த நிகழ்ச்சியில் குஜராத் முதலமைச்சர் பூபேந்திர படேல் உள்ளிட்ட பல முக்கிய பிரமுகர்கள் கலந்து கொண்டனர்.
காந்திநகர் மக்களவைத் தொகுதியில் வளர்ச்சிப் பணிகள் மேற்கொள்ளப்படாத வார்டு இல்லை. அகமதாபாத்மாநகராட்சியும் குஜராத் மாநில அரசும் பொதுமக்களின் கோரிக்கைக்கு முன்பே வளர்ச்சிப் பணிகளை முனைப்புடன் தொடங்கியுள்ளன என்றும் இதற்காக அகமதாபாத் மாநகராட்சி மற்றும் குஜராத் முதலமைச்சர் பூபேந்திர படேலுக்கு தனது நன்றியைத் தெரிவிப்பதாகவும் மத்திய உள்துறை அமைச்சர் தனது உரையில் குறிப்பிட்டார். காந்திநகர் மக்களவைத் தொகுதியில் கடந்த 52 மாதங்களில் ரூ.17,544 கோடி மதிப்பிலான வளர்ச்சிப் பணிகள் மேற்கொள்ளப்பட்டுள்ளன. இன்று சுமார் ரூ.1650 கோடி செலவில் 39 திட்டங்கள் தொடங்கி வைக்கப்பட்டுள்ளன என்று திரு. ஷா கூறினார். இவற்றில், 18 திட்டங்கள் தொடங்கி வைக்கப்பட்டு, 21 திட்டங்களுக்கு அடிக்கல் நாட்டப்பட்டது.
பிரதமர் திரு. நரேந்திர மோடி கடந்த மூன்று மாதங்களில் உலகெங்கிலும் இந்தியாவின் மதிப்பை உயர்த்தியுள்ளார் என்று திரு அமித் ஷா கூறினார். புதிய நாடாளுமன்றம், சந்திரயான-3, ஜி 20, மகளிர் இட ஒதுக்கீடு சட்டம் ஆகிய நான்கு முக்கியமான பணிகளைப் பிரதமர் மோடி வெறும் மூன்று மாதங்களில் செய்துள்ளார்.பிரதமர் திரு. நரேந்திர மோடி தலைமையிலான மத்திய அரசு இந்தியாவை உலகிலேயே முதலாவதாக மாற்ற உறுதிபூண்டுள்ளது என்பதையே இது காட்டுகிறது என்றும் அவர் கூறினார்.
பிரதமர் திரு நரேந்திர மோடி பல திட்டங்களை கொண்டு வந்துள்ளார் என்று கூறிய திரு அமித் ஷா,இவற்றில், சமீபத்தில் தொடங்கப்பட்ட விஸ்வகர்மா திட்டம் மிகவும் சிறப்பு வாய்ந்தது என்றார். நாட்டில் கோடிக்கணக்கான மக்கள் பல்வேறு வகையான சிறு தொழில்களை செய்து வருவதாகவும், அவர்கள் இல்லாமல் நாட்டின் வளர்ச்சி சாத்தியமில்லை என்றும் அவர் கூறினார். விஸ்வகர்மா திட்டத்தின் கீழ், பிரதமர் திரு. நரேந்திர மோடி அத்தகையவர்களை திறன்மிக்கவர்களாக மாற்றுவதற்கும், அவர்களை வல்லுநர்களாக மாற்றுவதற்கும், அவர்களுக்குக் கருவித் தொகுப்புகளை வழங்குவதற்கும், இயந்திரங்கள் வாங்க ரூ .3 லட்சம் வரை கடன் வழங்குவதற்கும் ஏற்பாடுகளை செய்துள்ளார் என்று அவர் தெரிவித்தார்.
வரும் நாட்களில் குஜராத்தின் சுற்றுச்சூழல் மிகவும் சுத்தமாகவும் அழகாகவும் மாறுவதற்காக தங்கள் வீட்டைச் சுற்றி குறைந்தது 3 மரங்களை நடுமாறு திரு அமித் ஷா அங்கிருந்தவர்களுக்கு வேண்டுகோள் விடுத்தார்.
சாலைப் போக்குவரத்து மற்றும் நெடுஞ்சாலைத்துறை அமைச்சகம்
தேசிய நெடுஞ்சாலை எண். 744 பெரிய துறைமுகங்களுடன் இணைப்பு
துறைமுக இணைப்புத் திட்டத்தின்கீழ், மதுரை மாவட்டம் திருமங்கலத்திலிருந்து கொல்லம் வரை செல்லும் தேசிய நெடுஞ்சாலை எண்-744-ஐ, கொல்லம் துறைமுகத்துடன் இணைக்கும் 3 கிலோமீட்டர் தூர சாலையை அகலப்படுத்தும் பணி, பாரத் மாலா பரியோஜனா திட்டத்தின் முதற்கட்டத்தில் மேற்கொள்ளப்பட உள்ளது. இந்தப் பணி தேசிய நெடுஞ்சாலை ஆணையத்தின் மூலமாக மேற்கொள்ள ஏதுவாக விரிவான திட்ட அறிக்கை தயாரிக்கப்பட்டு வருகிறது.
மதுரையிலிருந்து தூத்துக்குடி வரையிலான தேசிய நெடுஞ்சாலை எண்.38  ஏற்கனவே பி.ஓ.டி  திட்டத்தின்கீழ், நான்கு வழிச்சாலையாக மாற்றப்பட்டு, அனைத்துப் பணிகளும் 2011 ஆம் ஆண்டே முடிக்கப்பட்டு விட்டதாக மத்திய சாலைப் போக்குவரத்து மற்றும் நெடுஞ்சாலைத் துறை அமைச்சர் திரு. நிதின் கட்கரி, மக்களவையில் கேள்வி ஒன்றுக்கு எழுத்து மூலம் அளித்த பதிலில் தெரிவித்துள்ளார்.
புதிய மற்றும் புதுப்பிக்கத்தக்க எரிசக்தி அமைச்சகம்
கட்டண அடிப்படையிலான ஏலப போட்டி நடைமுறையில் காற்றாலை மின்சாரக் கொள்முதலுக்கு வழிகாட்டு நெறிமுறைகள் வெளியீடு
காற்றாலை மின்சாரத்தைக் கொள்முதல் செய்வதற்கான நடைமுறையைத் தரப்படுத்துவது மற்றும் சம்பந்தப்பட்டவர்களின் பங்களிப்பு மற்றும் பொறுப்புக்களை விளக்குவதுடன், வெளிப்படையான ஏல நடைமுறைகளைக் கொண்ட கட்டமைப்பை அளிப்பதற்காக மின்சார சட்டம் 2003, பிரிவு 63ன் கீழ் வழிகாட்டு நெறிமுறைகளை அரசு வெளியிட்டுள்ளது. விநியோக உரிமம் பெற்றவர்கள் குறைந்த செலவில் காற்றாலை மின்சாரத்தைக் கொள்முதல் செய்வதை சாத்தியமாக்குவது இதன் நோக்கமாகும்.
2. கீழே கொடுக்கப்பட்ட அம்சங்கள் கொண்ட மின் தொகுப்புடன் இணைக்கப்பட்ட காற்றாலை மின் திட்டங்களில் இருந்து காற்றாலை மின்சாரத்தைக் கொள்முதல் செய்ய இந்த வழிகாட்டுதல்கள் பொருந்தும்:
 5 மெகா வாட் மற்றும் அதற்கு மேல் ஒரே இடத்தில் திறன் கொண்டவர்கள் மாநிலத்திற்குட்பட்ட திட்டங்களுக்கு குறைந்தபட்சம் 25 மெகா வாட் திறனுக்கு ஏலம் எடுக்க வேண்டும், மற்றும்
 50 மெகா வாட் மற்றும் அதற்கு மேல் ஒரே இடத்தில் திறன் கொண்டவர்கள் மாநிலங்களுக்கு இடையிலான திட்டங்களுக்கு குறைந்தபட்சம் 50 மெகா வாட் திறனுக்கு ஏலம் எடுக்க வேண்டும்.
3. மின் தொகுப்பு இல்லாமை மற்றும் கொள்முதலை கைவிடுவதற்கான இழப்பீடு, தீவிர கட்டணப் பாதுகாப்பு, ஏல நடைமுறையை தரப்படுத்துதல், சட்டத்தில் மாற்றங்கள், எதிர்பாராத சூழ்நிலைகள், கொள்முதல் செய்பவர் அல்லது உற்பத்தியாளர் தவறிழைக்கும் போது எடுக்கும் நடவடிக்கைகள் போன்ற அம்சங்கள் மூலம் சம்பந்தப்பட்டவர்கள் பொறுப்புகளைப் பகிர்ந்து கொள்ளும் கட்டமைப்பு உள்ளிட்ட முக்கிய அம்சங்கள் இந்த வழிகாட்டுதலில் உள்ளன.
4. காற்று அதிகம் வீசும் மாநிலங்கள் காற்றாலை மின்சாரத்தை ஏல முறையில் தாங்களாகவே கொள்முதல் செய்ய இந்த வழிகாட்டுதல் வகை செய்கிறது என்பதால் காற்றாலை மின்சாரத் துறைக்கு இந்த வழிகாட்டுதல்கள் ஊக்கமளிக்கும். கட்டணங்கள் ஃபீட் முறையில் இருந்து ஏல முறைக்கு மாறிய பின்னர் எஸ்.இ.சி.ஐ. மூலம் மத்திய அரசு ஏலம் எடுப்பதன் காரணமாகவே இந்தத் துறை பல உதவிகளைப் பெற்று வருகிறது. இந்த வழிகாட்டுதல்கள் வெளியிடப்படாமல் இருந்ததால் தமிழ்நாடு மற்றும் குஜராத் மாநில அரசுகளின் ஏலத்திற்கு காற்றாலை மின்சாரத் துறையிடமிருந்து எதிர்ப்புகளை தோன்றின.
5. எஸ்.இ.சி.ஐ.யின் இரண்டாவது ஏலத்தில் மிகக் குறைந்த விலையான யூனிட்டுக்கு ரூ. 2.64 என கிடைத்ததால் மாநிலங்களுக்கான இந்த வழிகாட்டுதல் வெளியாகி இருப்பதைத் தொடர்ந்து காற்றாலை மின்சாரத் துறை வலிமையான வளர்ச்சிப் பாதைக்கு சென்று 2022ம் ஆண்டில் 60 கிகாவாட் என்ற சாதனையை எட்டும்.
கீழ்க்காணும் இணைப்பில் இந்த வழிகாட்டு நெறிமுறைகளைக் காண்லாம்:
http://powermin.nic.in/sites/default/files/webform/notices/Resolution_on_wind_Bidding_Guidelines_dated_8th_Decemeber_2017_Eng.pdf